DCORP ปิดดีลร่วมทุน YINGLI เพื่อผลิตแผงโซลาร์มูลค่า 689 ลบ.
DCORP ปิดดีลร่วมทุน YINGLI เพื่อผลิตแผงโซลาร์มูลค่า 689 ลบ.
13 ม.ค. 2559

นายอภิเชฐ ปุสรี กรรมการผู้จัดการ บริษัท ดีมีเตอร์ คอร์ปอเรชั่น จำกัด (มหาชน) หรือ DCORP เปิดเผยว่า บริษัทฯได้บรรลุข้อตกลงในการให้บริษัท ดีมีเตอร์ พาวเวอร์ บริษัทลูก ซึ่ง DCORP ถือหุ้นในสัดส่วน 99.99% ของทุนจดทะเบียน เข้าร่วมลงทุนในธุรกิจผลิต และจำหน่ายแผงโซลาร์เซลล์กับ HAINAN YINGLI NEW ENERGY RESOURCES CO.,LTD บริษัทยักษ์ใหญ่ด้านพลังงานจากจีน โดยที่ YINGLI ถือหุ้นในสัดส่วน 40% และดีมีเตอร์ พาวเวอร์ถือหุ้นในสัดส่วน 60% ของมูลค่าการลงทุนทั้งหมด 689 ล้านบาท
โดยที่การร่วมทุนในครั้งนี้จะเป็นลักษณะของ Joint Venture และจะมีการก่อตั้งโรงงานผลิตแผงโซลาร์เซลล์แห่งใหม่ในอำเภอปลวกแดง จังหวัดระยอง ซึ่งจะถือว่าเป็นโรงงานผลิตแผงโซลาร์เซลล์แห่งแรกของ YINGLI ที่อยู่นอกประเทศจีน ด้วยกำลังการผลิต 300 เมกะวัตต์/ปี คาดว่าจะสามารถเดินเครื่องผลิตได้ในช่วงครึ่งหลังของปีนี้ โดย YINGLI จะเป็นผู้ดำเนินการขายแผงโซลาร์เซลล์ทั้งหมดภายใต้แบรนด์ Yingli Solar
ด้านนาย Liansheng Miao ประธานกรรมการ และประธานเจ้าหน้าที่บริหาร Yingli Green Energy Holding Company Ltd. กล่าวว่า การลงทุนครั้งนี้นับเป็นการสร้างฐานการผลิตในต่างประเทศเป็นครั้งแรกของบริษัท ด้วยความร่วมมือกับดีมีเตอร์ พาวเวอร์ นอกจากการผลิตแผงโซลาร์เซลล์แล้ว ยังมีความตั้งใจที่จะขยายโรงงานผลิตเซลล์แสงอาทิตย์ ซึ่งการผลิตแผงโซลาร์เซลล์ในประเทศไทยจะช่วยเพิ่มความสามารถในการแข่งขันในตลาดต่างประเทศได้มากขึ้น รวมถึงการขยายตลาดในเอเชียตะวันออกเฉียงใต้อีกด้วย
อนึ่ง HAINAN YINGLI NEW ENERGY RESOURCES CO.,LTD เป็นบริษัทในเครือของ Yingli Green Energy Holding Company Limited (NYSE: YGE) ถือเป็นบริษัทผู้ผลิต และจำหน่ายแผงโซลาร์สัญชาติจีนยักษ์ใหญ่อันดับ 1 ใน 3 ของโลก โดยได้จดทะเบียนในตลาดหลักทรัพย์ NYSE ประเทศสหรัฐอเมริกา มีออฟฟิศใน 30 ประเทศทั่วโลก ผลิตและจำหน่ายแผงโซลาร์ไปแล้วกว่า 60 ล้านแผง กำลังการผลิตรวมกว่า 1400 เมกะวัตต์ กระจายอยู่ 90 ประเทศทั่วโลก